Thomas Jensen (S), 2012-06-13:
Tak til formanden.
Jeg går op for at afdramatisere det her forslag.
Da Venstre begyndte at stille spørgsmål til Venstre, begyndte vi at få skævvredet det her lovforslag, idet det ikke blev præciseret, at det jo ikke er en kontrol af borgerne, det er en kontrol af den virksomhed og de ansatte, som udfører arbejdet på en arbejdsplads.
For lige at præcisere formålet med det her lovforslag vil jeg sige, at regeringen vil give SKAT mulighed for at foretage kontrol på privat grund, når der synligt kan konstateres omfattende udendørs aktiviteter af professionel karakter, uden hensyntagen til, om der er tale om en nyerhvervet grund, eller om der sker ombygning eller renoveringsarbejde på en allerede eksisterende bolig.
Jeg synes nok, at Venstre skruer retorikken lige lovlig højt op, for lovforslaget åbner altså op for, at SKAT kan foretage stikprøvekontroller, hvor man kontrollerer en virksomhed og virksomhedens ansatte på en grund.
Det er altså ikke boligen, man går ikke over dørtærskelen, man går ikke ind til borgeren, ind til kaffebordet eller ind til køkkenbordet og kontrollerer, nej, man går rundt på grunden, hvor der er en byggeplads.
Det er altså kun en stikprøve, der foretages ved synlig erhvervsaktivitet.
Det er f.eks., når der bygges til, når der renoveres facade, eller når der bygges et nyt hus på en grund, der tidligere har været beboet.
I dag er det allerede tilladt at lave stikprøvekontrol på en grund, der ikke tidligere har været beboet.
I dag kan SKAT også lave stikprøvekontrol af en virksomhed og virksomhedens ansatte, når arbejdet sker på en erhvervsgrund.
Er Venstre imod det?
Hvis Venstre ikke er imod det, synes jeg nok, at det klinger lidt hult, at man lige pludselig skal være imod det her forslag.
Så er det vigtigt at understrege, at det ikke er kontrol af grundejerne, men af den virksomhed og dens ansatte, som udfører professionelt arbejde på grunden.
Det er altså ikke grundejerne, der skal kontrolleres, men de folk, der udfører arbejdet.
Så er der hele spørgsmålet om grundlovens § 72.
Der vil jeg sige, at det her forslag synes jeg skaber en god balance mellem, at vi kan komme sort arbejde til livs, og at vi stadig væk værner om boligens ukrænkelighed.
Med det her lovforslag sker der nemlig det, at vi ikke tillader, at SKAT kan gå ind over dørtærskelen til folks hjem, men vi giver SKAT mulighed for at gå ind på den grund, hvor der arbejdes.
Så vil jeg også understrege, at § 72 i grundloven også rummer en undtagelsesmulighed, der gør, at man med lov kan hjemle undtagelser.
Det har Folketinget jo gjort tidligere.
Hvis Venstre ellers har rygrad til at holde den der lidt højstemte retorik, som vi har hørt i dag, og følge den op med konsekvens, skulle Venstre jo fremsætte forslag her i Folketingssalen om at fjerne alle de love, som hjemler en undtagelse fra grundlovens § 72.
Her har vi jo allerede haft nævnt arbejdsmiljølovens § 76, stk. 2, hvorefter Arbejdstilsynets medarbejdere har adgang til offentlige og private arbejdssteder, i det omfang det er påkrævet, for at de kan varetage deres hverv.
Sådan en bestemmelse må Venstre jo gå ind og afskaffe, hvis man virkelig har en konsekvens i det, man siger.
Som afslutning vil jeg sige, at det her forslag bidrager konstruktivt og pragmatisk til, at vi kan komme et samfundsproblem til livs.
Det er nemlig et samfundsproblem, at op til 8 mia. kr. ryger uden om statskassen, fordi der laves sort arbejde.
Det er uomtvisteligt, at der udføres sort arbejde på villaveje rundtomkring i Danmark.
Vi skal sørge for, at folk, der sørger for at betale deres skat og sørger for at betale de afgifter, man skal, også skal vide, at SKAT har instrumenter til at komme efter de folk, som vil snyde fælleskassen for penge.